Obama u Indoneziji
Dugo očekivanu posetu Indoneziji Obama otpočeo ponudom američke pomoći posle nedavnih prirodnih katastrofa u toj zemlji
Čim su predsednik Obama i njegova supruga Mišel stigli u Indoneziju, čulo se da će možda morati da skrate posetu. Zabrinutost zbog sve veće količine pepela u vazduhu iz vulkana Merapi u centralnom delu Jave, udaljenog skoro 500 kilometara, mogle bi da primoraju predsednika Obamu da sutra otputuje ranije nego što je planirano. Predsednik Obama je izrazio saučešće povodom pogibije stotina gradjana u vulkanskoj erupciji i nedavnom cunamiju. Neposredno po Obaminom dolasku, indonežanski predsednik Susilo Bambang Judhojono priredio mu je srdačnu dobrodošlicu u predsedničkoj palati u Džakarti. Mnogi gradjani Indonezije vide predsednika Obamu, koji je kao dete živeo u Indoneziji, kao svog sugradjanina. Tokom bilateralnih sastanaka dvojica lidera su razgovarala o planovima za sveobuhvatno partnerstvo u cilju poboljšanja ekonomskih i bezbednosnih odnosa dve demokratije koje su medju najvećim u svetu. Medjutim, nisu svi srećni što vide američkog predsednika. Pripadnici muslimanske fundamentalističke organizacije Hizbut Tahir su tokom dana demonstrirali su na jednom od glavnih trgova u Džakarti sa parolama „Obama pravi terorista“. Predstavnik te grupe, Ismail Jusanto rekao je da podrška predsednika Obame američkoj vojnoj akciji u muslimanskom svetu znači da on nije različit od svog prethodnika. Drugi se ne slažu i ističu da je predsednik Obama okončao borbene operacije u Iraku i utvrdio raspored za povlačenje trupa iz Avganistana. Na zajedničkoj konferenciji za štampu, američki predsednik je izrazio nezadovoljstvo zbog zastoja u mirovnim razgovorima izmedju izraelskih i palestinskih lidera, pošto je Izrael odbio da obustavi izgradnju novih naselja. Američki predsednik je takodje branio napore da uspostavi dijalog sa muslimanskim svetom. Osvrnuvši se na nedavne izbore u Burmi, predsednik Obama je rekao da oni nisu bili ni slobodni ni pravedni. Indonežanski predsednik Judhojono je istakao da će izvršiti pritisak na Burmu da sprovede demokratske reforme, naredne godine kada Indonezija preuzme predsedavanje ASEAN-om - Udruženjem zemalja jugoistočne Azije. Govoreći o Kini, uoči samita Grupe 20, Judhojono je izrazio nadu da Peking i Vašington mogu da saradjuju na stabilizaciji svetske ekonomije. Predsednik Obama će održati govor na Univerzitetu Indonezije koji neki nazivaju njegovim drugim pružanjem ruke islamskom svetu.